PREDSEDNIKU

NARODNE SKUPŠTINE REPUBLIKE SRBIJE

Na osnovu člana 157. stav 6. Poslovnika Narodne skupštine („Službeni glasnik RS”, broj 20/12-prečišćen tekst), Odbor za obrazovanje, nauku, tehnološki razvoj i informatičko društvo podnosi na Predlog zakona o visokom obrazovanju sledeće amandmane:

**AMANDMAN I**

U članu 11. stav 1. menja se i glasi:

„Nacionalni savet ima 17 članova, koje imenuje Vlada, vodeći računa o zastupljenosti pripadnika oba pola, i to:

1) šest članova iz reda redovnih profesora, vrhunskih stručnjaka u zvanju naučnog savetnika, odnosno umetnika sa međunarodno priznatim radovima ili osvedočenim doprinosom nacionalnoj kulturi, vodeći računa o zastupljenosti obrazovno-naučnih, odnosno obrazovno-umetničkih polja, kao i zastupljenosti univerziteta, na predlog Konferencije univerziteta;

2) dva člana iz reda profesora strukovnih studija, na predlog Konferencije akademija strukovnih studija i visokih škola (u daljem tekstu: Konferencija akademija i visokih škola);

3) sedam članova iz reda vrhunskih stručnjaka, odnosno umetnika sa međunarodno priznatim radovima ili osvedočenim doprinosom nacionalnoj kulturi, vodeći računa o zastupljenosti obrazovno-naučnih, odnosno obrazovno-umetničkih polja, na predlog ministarstva nadležnog za poslove visokog obrzovanja;

4) dva člana na predlog Privredne komore Srbije.

**O b r a z l o ž e nj e**

Sastav Nacionalnog saveta mora da obezbeđuje kompetentnost u kreiranju politike visokog obrazovanja i njegove uloge u društvu, kao i u pogledu usmeravanja i obezbeđivanja razvoja te delatnosti.

**AMANDMAN II**

U Predlogu zakona o visokom obrazovanju, u članu 12. stav 1. tačka 17) menja se i glasi:

„17) utvrđuje listu recenzenata;”.

Posle tačke 17) dodaje se tačka 18), koja glasi: „18) obavlja i druge poslove u skladu sa zakonom.”.

Posle stava 1. dodaju se novi st. 2, 3. i 4. koji glase:

„U listu recezenata iz stava 1. tačka 17) ovog člana mogu biti imenovani nastavnici visokoškolskih ustanova u Republici, kao i nastavnici u odgovarajućem zvanju sa visokoškolskih ustanova van teritorije Republike.

Lista recezenata objavljuje se na zvaničnoj internet stranici Nacionalnog saveta i sadrži podatke o:

1) imenu i prezimenu recezenta;

2) državi, mestu i ustanovi na kojoj je stekao najviši stepen obrazovanja;

3) trenutnom nastavno-naučnom zvanju i godini i ustanovi u kojoj je izabran u nastavno-naučno zvanje;

4) obrazovno-naučnom, odnosno obrazovno-umetničkom polju i oblasti u kojoj je izabran u nastavno-naučno zvanje.

Na listi recenzenata ne može biti lice koje je izabrano, postavljeno ili imenovano na funkciju u državnom organu, organu autonomne pokrajine ili lokalne samouprave, u organu političke stranke, na dužnost organa poslovođenja visokoškolske ustanove, člana Nacionalnog saveta, Komisije za akreditaciju, odnosno zaposleno u Nacionalnom akreditacionom telu.”

Dosadašnji st. 2. i 3. postaju st. 5. i 6.

**O b r a z l o ž e nj e**

Nacionalni savet je, prema predloženom zakonu, visoko stručno telo, čije članove imenuje i razrešava Vlada po proceduri koja je utvrđena predmetnim zakonom. Nacionalni savet u okviru svoje nadležnosti obavlja niz poslova i zadataka od značaja za obezbeđivanje kvaliteta visokog obrazovanja, kao što je utvrđivanje standarda i procedura za proveru kvaliteta rada visokoškolskih ustanova i studijskih programa koji garantuju odgovarajući nivo kvaliteta u domenu visokog obrazovanja i koji omogućavaju poređenje domaćih visokoškolskih ustanova i sistema studija sa visokoškolskim ustanovama i sistemima studija u evropskom prostoru visokog obrazovanja. Stoga je logično da u nadležnosti tog tela bude i utvrđivanje liste recenzenata koji učestvuju u radu njegove žalbene komisije, kao i u postupcima akreditacije i u postupku po žalbama na rešenje o oduzimanju akreditacije u procesu spoljašnje kontrole kvaliteta visokoškolske ustanove. Konferencija univerziteta i Konferencija akademija i visokih škola obrazuju se radi koordiniranja rada, utvrđivanja zajedničke politike i ostvarivanja zajedničkih interesa visokoškolskih ustanova u njihovom sastavu. U skladu sa tim, one imaju ulogu partnera Nacionalnog saveta i Ministarstva, kada ova tela razmatraju pitanja od značaja za obavljanje delatnosti odgovarajućih visokoškolskih ustanova.

**AMANDMAN III**

U članu 16. stav 2. reč: „pet” zamenjuje se rečju: „sedam”.

Stav 3. menja se i glasi:

„Jednog člana Upravnog odbora predlaže Konferencija univerziteta iz reda redovnih profesora univerziteta, jednog člana predlaže Konferencija akademija i visokih škola iz reda profesora strukovnih studija, dva člana predlaže Privredna komora Srbije, a tri člana imenuju se na predlog Ministarstva.”

**O b r a z l o ž e nj e**

Kako bi Upravni odbor Nacionalnog akreditacionog tela uspešno vršio nadležnost donošenja odluka predviđenih Zakonom, potrebno je da u njegovom sastavu budu predstavnici važnih segmenata društva, a posebno privrede što je i preporuka evropskih asocijacija za proveru kvaliteta. Predloženi način izbora i sastav Upravnog odbora Nacionalnog akreditacionog tela u većoj meri odgovara nadležnostima tog tela koje su propisane Predlogom zakona.

**AMANDMAN IV**

U članu 19. tačka 7) menja se i glasi:

„7) imenuje recenzente sa lista koje utvrđuje Nacionalni savet (u daljem tekstu: recenzenti), na predlog Komisije za akreditaciju; ”.

**O b r a z l o ž e nj e**

Ovaj amandman u skladu je sa izmenama koje su predložene i obrazložene u Amandmanu I.

**AMANDMAN V**

U članu 20. stav 4. menja se i glasi:

„Članove Komisije za akreditaciju bira upravni odbor Nacionalnog akreditacionog tela, na predlog Nacionalnog saveta, vodeći računa o zastupljenosti pripadnika oba pola, kao i o zastupljenosti obrazovno-naučnih, odnosno obrazovno-umetničkih polja.”

Stav 5. briše se.

Dosadašnji st. 6-12. postaju st. 5-11.

**O b r a z l o ž e nj e**

Ovaj amandman u skladu je sa izmenama koje su predložene i obrazložene u Amandmanu I.

**AMANDMAN VI**

U članu 21. stav 2. tačka 3) menja se i glasi:

„3) predlaže Direktoru Nacionalnog akreditacionog tela recenzente, na način i po postupku utvrđenom statutom Nacionalnog akreditacionog tela, a sa liste koju utvrđuje Nacionali savet.”

**O b r a z l o ž e nj e**

Ovaj amandman u skladu je sa izmenama koje su predložene i obrazložene u Amandmanu I.

**AMANDMAN VII**

U članu 23. stav 12. menja se i glasi:

„U žalbenu komisiju iz stava 11. ovog člana imenuju se tri recenzenta iz odgovarajuće oblasti sa liste recenzenata koju je utvrdio Nacionalni savet.”

**O b r a z l o ž e nj e**

Ovaj amandman u skladu je sa izmenama koje su predložene i obrazložene u Amandmanu I.

**AMANDMAN VIII**

Član 27. menja se i glasi:

„Član 27.

Konferencija univerziteta:

1) razmatra pitanja od zajedničkog interesa za unapređivanje nastavno-naučne, odnosno nastavno-umetničke delatnosti na univerzitetu;

2) usaglašava stavove i koordinira aktivnosti univerziteta, posebno u oblasti upisne politike;

3) daje mišljenje o standardima za ocenu kvaliteta obrazovnog, naučnoistraživačkog, umetničkog i stručnog rada;

4) predlaže kandidate za članove Nacionalnog saveta i upravnog odbora Nacionalnog akreditacionog tela;

5) predlaže listu stručnih, akademskih, naučnih, odnosno umetničkih naziva iz odgovarajućih oblasti, skraćenica i opis kvalifikacije tih naziva;

6) predlaže mere radi unapređivanja materijalnog položaja univerziteta i standarda studenata;

7) razmatra i druga pitanja od zajedničkog interesa za univerzitete, u skladu sa ovim zakonom.”

**O b r a z l o ž e nj e**

Ovaj amandman u skladu je sa izmenama koje su predložene i obrazložene u Amandmanu I.

**AMANDMAN IX**

Član 29. menja se i glasi:

„Član 29.

Konferencija akademija i visokih škola:

1) razmatra pitanja od zajedničkog interesa za unapređivanje nastavno-stručne, odnosno nastavno-umetničke delatnosti;

2) usaglašava stavove i koordinira aktivnosti akademija strukovnih studija i visokih škola, posebno u oblasti upisne politike;

3) daje mišljenje o standardima za ocenu kvaliteta obrazovnog, istraživačkog, umetničkog i stručnog rada;

4) predlaže listu stručnih naziva iz odgovarajućih oblasti, skraćenica i opis kvalifikacije tih naziva;

5) predlaže kandidate za članove Nacionalnog saveta i upravnog odbora Nacionalnog akreditacionog tela;

6) predlaže mere radi unapređivanja materijalnog položaja akademija strukovnih studija i visokih škola i standarda studenata;

7) razmatra i druga pitanja od zajedničkog interesa za visoke škole, akademije strukovnih studija i visoke škole strukovnih studija, u skladu sa ovim zakonom.”

**O b r a z l o ž e nj e**

Ovaj amandman u skladu je sa izmenama koje su predložene i obrazložene u Amandmanu I.

**AMANDMAN X**

U članu 31. stav 1. posle tačke 8) dodaje se nova tačka 8a koja glasi:

„8a.

potvrđuje, na zahtev zainteresovanog lica, da je isprava koju je izdala visokoškolska ustanova javna isprava“.

**O b r a z l o ž e nj e**

Predlogom amandmana dopunjuju se odredbe o ovlašćenjima Ministarstva, u delu koji se odnosi na verifikaciju javnih isprava koje izdaju visokoškolske ustanove i to na zahtev zainteresovanih lica-izdavanje potvrde da je isprava izdata za to ovlašćena visokoškolska ustanova, vodeći računa o sadržini čl. 125-127. Predloga zakona. Na ovaj način popunjava se pravna praznina koja postoji u važećim propisima, a nije obuhvaćena ni Predlogom zakona.

**AMANDMAN XI**

U članu 150. st. 4-7. menjaju se i glase:

„Do utvrđivanja liste recenzenata u skladu sa odredbama ovog zakona, Nacionalni savet imenovaće žalbenu komisiju od recenzenata koje je imenovala Komisija za akreditaciju i proveru kvaliteta do stupanja na snagu ovog zakona.

Nacionalni savet će raspisati javni poziv za popunjavanje liste recenzenata u roku od šest meseci od dana stupanja na snagu ovog zakona.

Započeti postupci za priznavanje strane visokoškolske isprave, odnosno vrednovanja stranog studijskog programa prema propisima koji su važili do stupanja na snagu ovog zakona, okončaće se po tim propisima.

Do imenovanja recenzenata u skladu sa odredbama ovog zakona, za potrebe davanja stručnog mišljenja u postupku prvog vrednovanja stranog studijskog programa radi zapošljavanja, ministar će obrazovati komisiju od najmanje tri recenzenta sa liste recenzenata koju je imenovala Konferencija univerziteta do stupanja na snagu ovog zakona.”

**O b r a z l o ž e nj e**

Ovaj amandman u skladu je sa izmenama koje su predložene i obrazložene u Amandmanu I.

PREDSEDNIK

Muamer Zukorlić